Det nyvalgte folketingsmedlem Preben Bang Henriksen (Venstre) giver den første karakter. - Jeg giver hende et 4-tal. Der er alt for mange løftebrud, siger Preben Bang Henriksen. Venstremanden hæfter sig især ved at Socialdemokraterne lovede en hjælpepakke til det fastfrosne boligmarked. En pakke der ikke blev til noget. - Jeg skal ikke kritisere Helle Thorning-Schmidt for de økonomiske problemer, men jeg kritiserer den måde hun tackler dem på. Det er i hvert fald langt væk fra det hun lovede vælgerne, siger Preben Bang Henriksen (Venstre). Næste karakter får regeringen fra fagbevægelsen. Den nordjyske formand for fødevareforbundet giver karakteren 6 til 7. Han savner konkrete politiske udspil. - Jeg savner noget skarphed og noget kant. I nytårstalen savnede jeg nogle konkrete henvisninger til hvad det er regeringen gerne vil, siger John Christiansen, der er nordjysk formand for NNF. De ting der er blevet vedtaget mener fagforeningsmanden rammer nordjyderne ekstra hårdt, fordi vi har en landsdel med mange ufaglærte. - Det at man medvirker til efterlønsreformen og dagpengereformen, det går ud over rigtig mange af vores medlemmer, siger John Christiansen. Sidste nordjyske karakter giver samfundsforskeren. Johannes Andersen fra Aalborg Universitet giver også regeringen 6 til 7 point. Der er stor politisk afstand mellem SF og De Radikale. Set i det lys mener Johannes Andersen at regeringen er godt på vej. - De er i gang med et langt sejt træk. De kommer ikke med tomme udmeldinger. De har startet et langsigtet arbejde, siger Johannes Andersen.
Helle Thorning-Schmidt og hendes nye regering kan i dag fejre 100 dages jubilæum. I den anledning har vi bedt flere nordjyder om at give den nye regering karakter fra 1 til 10.